Orlov til lange rejser

Men de to er altså langt fra de eneste, der har taget en pause fra arbejdet i byrådet, men beholdt lønnen.

Grundlæggende kan politikerne få orlov med løn i tre eller ni måneder. Tre måneders orlov bliver givet til ferie, studier, travlhed på et andet arbejde eller andre ting.

Ni måneder er ved sygdom og barsel.

I begge tilfælde kræver en orlov godkendelse fra de øvrige medlemmer i byrådet.

DR's afdækning viser, at der bliver givet orlov til mange forskellige ting.

Politikere har fået orlov til lange ferierejser uden for den normale feriesæson. Det er blandt andet blevet brugt til rejser til Nepal, Asien, Caribien og New Zealand.

Der er givet orlov til at flytte.

Flere politikere med dobbeltmandater har fået orlov til at føre valgkamp til Folketinget eller EU-Parlamentet.

En har fået orlov med løn til at bruge kræfter på at søge nyt job og forlod byrådet, da et nyt job kom i hus.

Og flere har allerede kort inde i valgperioden taget orlov, fordi de har for travlt på det civile arbejde til at passe jobbet i byrådet. Men lønnen fortsætter med at tikke ind.

Får aldrig nej til orlov

Roger Buch har i mange år forsket i kommunalpolitik. Han siger, at behandlingerne i byrådet altid ender med et ja til orlov med løn.

- Hvis det ligger inden for de tre måneder, så tror jeg ikke, der nogensinde er nogen, der har fået et nej. Det er en ret, man har, siger Roger Buch.

Det står i skarp kontrast til de regler, som gælder borgere.

- Det er meget nemt, og der er heller ingen kontrol med om de begrundelser, man giver, er rigtige. Så sammenlignet med almindelige borgere er det nogle meget lempelige regler. Især i betragtning af, at kommunerne på mange områder er meget nidkære og holder øje med borgerne på alle mulige måder, siger Roger Buch.

Michael Christiansen, der blandt andet er tidligere departementschef, var formand for den kommission, der i 2016 undersøgte politikeres løn-, pension- og arbejdsvilkår.

Kommissionen kom frem til, at selve lønnen til politikere ikke er specielt høj, men ved siden af er der en række uigennemskuelige goder, som har en stor værdi.

Kommissionen anbefalede, at politikeres løn skulle være lettere at gennemskue - anbefalingerne blev dog skudt ned af Folketinget.

Han synes, det er fint, at de lokale politikere kan tage orlov. Men det skal kun være med løn, hvis det er relevant i forhold til arbejdet i byrådet.

- Jeg synes bestemt ikke, man skal begrænse mulighederne for orlov, men man skal ikke betale for en orlov, når den ikke har nogen som helst betydning for kommunen.